title: "Saaterfrasch literatuur"
text: "Saaterfrasch literatuur as literatuur, wat schraawen as \u00f6njt Saaterfrasch.\n\nSpr\u00e4kuurde, t\u00e4\u00e4le \u00e4n teooter (1800-1950) \nHuum witj foon niinj takste \u00fct e \u00fc\u00fcljfrasch tid, wat ut d\u00e5t Saaterl\u00f6nj kaame. M\u00e5n d\u00e5t j\u00e4if \u00f6nj oudere \u00e5\u00e5stfrasche spr\u00e4kewise maning takste. Huuchdepunkte san e ruchtstakste s\u00fc as d\u00e5t Brookmer rucht \u00e4n d\u00e5t Asegab\u00f6k. \u00d6njt 19. iirhunert w\u00e5rde da jarste takste \u00f6njt saaterfrasch publisiirt foon spr\u00e4kewaasenschapere.\n\nDa jarste spr\u00e4kewaasenschapere \u00f6njt Saaterl\u00f6nj schriiwen for\u00e5lem ouer saaterfrasche t\u00e4\u00e4le \u00e4n spr\u00e4kuurde. Johann Friedrich Minssen (1823-1901) wus en wichtien uners\u00e4ker foon e saaterfrasche spr\u00e4ke. \u00d6njt iir 1846 m\u00e5\u00e5ged hi en list foon 923 saaterfrasche spr\u00e4kuurde. \u00d6nj Julius Br\u00f6ring (1867 \u2013 1947) san \u00e5rbe ouer d\u00e5t Saaterl\u00f6nj san uk spr\u00e4kuurde apschraawen w\u00f6rden. \u00d6nj 1897 \u00e4n 1901 h\u00e4i hi tou b\u00f6ke \u00fctd\u00e4nj. \u00d6njt tweed diilj san uk nuch ferschilie t\u00e4\u00e4le apschraawen w\u00f6rden. \n\nGesina Lechte-Siemer (1911-2007) wus j\u00fc jarst \u00e4cht autoorin \u00f6nj e saaterfrasche spr\u00e4ke, d\u00e5t teooterstuk Louts Hinerks Tjoue wus \u00f6nj da iirnge 1931/32 schraawen.\n\nTidschrafte \u00e4n schriwfloose (1950-1970) \n\n\u00d6njt iir 1953 ferschind en fers\u00e4k Hermann Janssen (1888-1971) \u00f6nj en regionool blees. \u00d6nj di artiikel fr\u00e5\u00e5ged hi \u00e4n schak t\u00e4\u00e4le eefter ham. Deer\u00fct \u00f6njtst\u00f6\u00f6 \u00f6nj e 'General Anzeiger' d\u00e5t Lesebouk foar Seelterlound d\u00e5t bit tu 1965 m\u00f6re ma\u00e5rbere heet. Hermann Janssen as uk bek\u00e5nd w\u00f6rden ma d\u00e5t b\u00f6k D\u00e4t Ooldenhuus - \u00f6nj tuhuupe\u00e5rbe ma Pyt Kramer - d\u00e5t \u00f6njt iir 1964 publisiird w\u00f6rden as. \n\nAs d\u00e5t Lesebouk foar Seelterlound \u00f6njt iir 1965 aph\u00fcl, m\u00e5\u00e5gede Hermann Janssen wider ma Seelter Trjoue, Tidschrift foar alle Seelter. Seelter Trjoue wus en tidschraft ma literaarisch s\u00e5\u00e5gen \u00f6njt saaterfrasch, wat twasche da iirnge 1966 \u00e4n 1972 bestst\u00f6\u00f6. Oudere wichtie ma\u00e5rbere foon Seelter Trjoue wjarn Pyt Kramer (*1936) \u00e4n Theo Griep (1916-2007). Twiske Tichel\u00e4i un Baarenbierich as j\u00fc saaterfrasch \u00e5rbe foon Theo Griep, wat hi seelew schraawen heet. \n\nUk da jarste bilet\u00e4\u00e4le \u00f6njt saaterfrasch san \u00f6nj e iirnge 1950-1970 \u00fctd\u00e4nj. En biispel deerfoon as Deer waas iensen 'n oold Wieu, ouerseet foon Hermann Janssen, \u00e4n publisiirt \u00f6nj 1960.\n\nNai tid (1970-n\u00fc) \nTwasche 1977 \u00e4n 1990 d\u00e4i Theo Deddens san D\u00f6\u00f6ntjene ut Seelterlound \u00f6nj e 'M\u00fcnsterl\u00e4ndische Tageszeitung' \u00fct, tuhuupe m\u00e5\u00e5st 300 artiikle. Eefter Deddens heet Margaretha Grosser san \u00e5rbe wider m\u00e5\u00e5ged \u00f6njt blees 'General Anzeiger'.\n\nD\u00e5t Nai Testam\u00e4nt \u00e4n da Psalme heet Marron Fort (*1938) eefter d\u00e5t saaterfrasch ouerseet \u00e4n 2003 \u00fctd\u00e4nj. \u00d6nj e iirnge 2007/08 wus \u00f6nj e interfrasche tidschraft Eala pl\u00e5ts for saaterfrasche literaarische s\u00e5\u00e5gen.\n\nMargaretha Grosser (*1934) heet rucht foole saaterfrasche b\u00f6ke schraawen, da D\u00f6\u00f6ntjen un Fert\u00e4lstere uut Seelterlound san rucht bek\u00e5nd w\u00f6rden. Uk Margeriten uut min Tuun \u00e4n Mien Tuunschier san foon Grosser schraawen. J\u00fc heet uk \u00fcnlike saaterfrasch ouerseetinge foon bjarneb\u00f6ke m\u00e5\u00e5ged s\u00fc as Di latje prins (2009), Struwwelpeter (2010) \u00e4n Fon d\u00e4n Fisker un sien Wieuw (2012). En oudere uurseeterin foon bjarneb\u00f6ke aw saaterfrasch as Johanna Evers, j\u00fc publisiirde \u00f6njt iir 2012 d\u00e5t bjarneb\u00f6k Middewinter in\u2019n Staal.\n\nSii uk \nSaaterfrasche autoore\n\nSuuse"